**Govor predsednice Republike Slovenije**

**Nataše Pirc Musar**

**na 15. Študentski konferenci s področja zdravstvenih ved**

Celje, 2. junij 2023

Velja govorjena beseda.

*Spoštovani dekan Fakultete za zdravstvene vede v Celju, dr. Gorazd Voga,*

*spoštovani župan Mestne občine Celje, g. Matija Kovač,*

*dekanje in dekani zdravstvenih fakultet,*

*drage študentke in študenti,*

*spoštovani gosti.*

Biti študent ali študentka je bil vedno izziv; tudi dandanes je tako, zagotovo tudi v zdravstvenih poklicih ali prav tu - iz več razlogov. Najprej predstavlja svojevrsten izziv že izbira študija in s tem poklica, sledi vznemirljivo študijsko obdobje. Obdobje, polno pričakovanj, novih znanj in izkušenj, vključno z neznankami, ki trkajo na vrata življenja ... Tekom študija pridobivate oz. ste pridobili veliko novega znanja. Nekateri izmed vas ste uspešno diplomirali in danes kompetentno opravljate poklic, ki ste si ga izbrali.

V maju sem se srečala s številnimi mladimi, združenimi v Dijaški organizaciji, Mladinskem svetu Slovenije, Študentski organizaciji. Vsi polni idej, kako narediti ta svet boljši, a vsi so mi našteli tudi nekatere izzive, ki jih moramo rešiti skupaj. Mednje zagotovo sodijo dobra štipendijska politika, dobri pogoji za študij z zagotovljenimi nastanitvami v študentskih domovih in kakovostna subvencionirana prehrana.

Obljubila sem pomoč in da bi bila še bolje seznanjena z vašimi problemi, pobudami in rešitvami, sem se odločila, da bom ustanovila mladinski posvetovalni odbor predsednice republike, ki bo na različna področja mojega delovanja vpeljal tudi poglede vas, mladih.

Želim, da vas pri delu s pacientom/stanovalcem/uporabnikom vodi Kantovo pravilo in latinski pregovor Age quod agis(To, kar delaš, delaj dobro). Pri delu s pacientom bodite empatični in prisluhnite vsakemu izmed njih. Vsak od njih vas potrebuje.

Zavedam se, da brez dobro izobraženih zdravstvenih strokovnjakov ne bo možno urediti zdravstvenega sistema v državi, zato si bom še naprej prizadevala in podpirala strokovni razvoj posamezne stroke, kot tudi karierni razvoj zdravstvenih strokovnjakov, saj le to doprinaša k napredku zdravstvenega varstva.

Partnersko sodelovanje med različnimi poklicnimi skupinami mora postati del vsakdana. Študentska konferenca je pomemben korak k temu, saj danes sodelujete študenti/diplomanti različnih študijskih programov. Z dejanji, ne samo z besedami, ste pokazali, da je sodelovanje možno in edina prava pot. Ko sodelujemo, tudi zmagujemo. Spremembe so odvisne od vsakega od nas.

S svojo odločitvijo strokovno skrbeti za ljudi, zdrave in predvsem bolne, ste izbrali posebno human in v očeh ljudi lep, plemenit poklic. Tudi družba vas spoštuje in podpira pri razvoju, ki mnogokrat ni enostaven. Tudi v današnjih dinamičnih časih, ko kronično primanjkuje zdravstvenih delavcev, ne pozabite, da je pacient/stanovalec/uporabnik središče vašega delovanja. Poklic ste si izbrali, ker želite pomagati tistim, ki potrebujejo vašo pomoč. Hvala vam.

Z velikim veseljem sem častna pokroviteljica že 15. Študentske konference s področja zdravstvenih ved, tokrat v organizaciji Študentskega sveta Fakultete za zdravstvene vede v Celju in v sodelovanju z vsemi visokošolskimi zavodi, ki delujete na področju zdravstvenih ved. Izjemna priložnost za vse, da predstavite svoje prispevke, nastale v okviru seminarskih in projektnih nalog ter diplomskih in magistrskih del. Skozi kakovostne prispevke, ki so objavljeni v e-zborniku študentske konference, je razvidno, da ste obravnavali različne aktualne raziskovalne vsebine. Iskrene čestitke.

Zagotovo se zavedate, da imate skozi študij privilegij spoznavati zapleten svet zdravja in bolezni, svet človekove telesnosti in duševnosti, čustev, hrepenenja, upanja, hvaležnosti, požrtvovalnosti in še mnogo drugega. Svet, ki ni črn in ne bel, je pisan, kot bo zagotovo pobarvan tudi vaš poklic.

Gojite, prosim, medpoklicno in medosebno sodelovanje, stanovsko solidarnost, pripadnost poklicu, organizacijam, ki vas zaposlujejo ali vas bodo v prihodnje. Iskreno upam, da bo večina izbrala zaposlitev v domačih javnih zdravstvenih, socialnovarstvenih in drugih zavodih. Le v povezovanju in identificiranju s stroko in organizacijami boste močnejši, lažje se boste zavzemali tudi za izboljševanje svojega položaja, tudi za intenzivnejši razvoj vaših strokovnih področij, saj človek ne more biti osamljen otok v vesolju. V zdravstvu še posebej, kjer v luči poklicne etike – posebej etike skrbi in vrlin, delate kot ljudje – za ljudi. Je lahko še kaj bolj plemenitega?

Želim, da pogumno stopate po svoji začrtani karierni poti. Področja zdravstvenih poklicev, kot so zdravstvena nega, fizioterapija, delovna terapija, sanitarno inženirstvo, babištvo in drugi, so ključnega pomena za učinkovit zdravstveni sistem v naši državi. Na to temo je pred kratkim potekal tudi moj prviPredsedničin forum. Tudi v prihodnje bom veliko pozornosti namenjala zdravstvu, njegovi dostopnosti za paciente, kot tudi zaposlenim v zdravstvu. Potrebujemo stabilen, sodoben, kakovosten in dobro delujoč zdravstveni sistem, ki se bo odzival na potrebe družbe.

Vem, da tudi vi potrebujete spodbudo, motivacijo, pozitivno, optimistično popotnico, da ste izbrali pravi študij, za pravi poklic in da v njem tudi ostanete. Mojo spodbudo imate. In zahvalo tudi.

Srečno, spoštovane študentke/študenti, diplomantke/diplomanti in vsi prisotni, in nasvidenje še kdaj.